정조 13년
己酉六月十二日酉時上御誠正閣右承旨入侍時右承旨李亨元假注書柳師模編修官曺亨壽記注官金健修以次進伏訖上曰有司堂上入來乎知入不允批答還給使之更爲製進賤臣承命出傳上曰注書出待有司堂上入來與之偕入賤臣承命出與有司堂上沈頤之偕入上曰有司堂上進前頤之進伏上曰嶺南運船沙格施賞前例如何頤之曰臣俄奉下敎考見謄錄則甲辰年皆蒙賞典矣上曰京外殺獄査案持入乎頤之曰皆待令矣上曰以次進呈而出擧條可也頤之曰此平壤府殺獄罪人康貴同獄事也傷㾗非不狼藉情節非不昭著而特以好生之至德或慮幽枉之未伸前後行査已至六次而今觀査本終無感悔自服之意專事推諉疑亂之計而屢次所供俱是眩幻無端使不得模捉之說其用意之凶頑狡慝愈往愈甚此猶餘事縱子鳴金敢以判批所無之大成嚴囚渠則停刑等語白地做出肆然登聞今番査供以爲初覆檢招皆是文案之誤書乙巳營査亦是査官之任爲甲辰年間大成以誤斫其兄箇箇承款而不爲報營創出無根孟浪之說上以欺罔天聽下以構誣官長此等奸譎實是前後獄囚之所無誣大成以刺其兄猶屬細故卽此數事已不可一向容貸雖以獄情言之前後道狀曹啓罄陳無蘊而從後行査只在大成手犯一款相鬨旣是白晝鬪場卽渠家內而其父其妻其弟二人列在左右大成雖肆醉怒白日之下兩目不瞽誤斫其兄寧有是理若使大成眞有是也則洞任來縛之時左右列立之家人何不交口明言力辨其非罪不出一言俛首就縛其弟二人不惟不辨又從而卽地逃避獄理到此其家內之人亦知貴同之有犯林召史則見貴同鎌斫致命金臥發則聞己同被鎌之說一直納招以弟剚兄人理大變變出頃刻一村喧騰誰能曲庇大成諱其刺兄偏憎貴同倡說鎌斫家傳而戶諭之乎獄情較然不啻如十手所指十目所覩今若使貴同倖逭三尺大成終歸誤斫則己同枉死之冤不但不雪道臣所云大成茹痛泉下之言可謂實際語罪人康貴同各別嚴訊速卽取服之意分付道臣何如上曰獄情非曰可原連因些少疑端行査至於六度今聞卿言可謂守經之論姑令道伯依前同推別求疑端如有之更卽論理狀聞事分付可也出擧條頤之曰此平壤府殺獄罪人金靑音獄事也傷㾗旣在要害致死又在限內償命之典在法難逭而特以求生必死之德意有此詳按以聞之命矣觀此査案則各人所供如前一套終無釋然辨破之端而道臣以其下手之出於無情致死之由於別症至有傅輕之論當初靑音之與艮難相鬨實由於酒氣而怒其挽解移手橫打可知當日之怒不在於同伊在於艮難若謂之故殺則誠過矣且同伊被打旬餘痛勢差減步往他邑中路添病則畢竟致命似非專由於被毆而原其添病之由則在於被傷而顱腦兩處皮肉破拆一深七分一深五分血汁流出死猶不止則今以同伊之死不歸於被毆屬之於添症輕重本末未免倒置且戲殺誤殺俱置償命犯者之殺心有無亦非可論區區迷滯之見實無前後之異罪人金靑音依前訊推期於輸情何如上曰歸之病死已悉於前下判辭道伯査啓亦付罪疑之科卿言雖出守法似此獄事斷以惟輕不至太失刑令道伯減死決配可也出擧條頤之曰此安邊府殺獄罪人許奉迪獄事也潛賣銅鐵旣有微釁辱說相加遽激小憤酒氣所使抽刀狀殺分寸深廣可知手勢之獰毒血㾗模糊難掩衆目之參見行凶實狀發明無路檢招推供直陳無隱一一自服每每請命矣及到再推奸竇忽生一變前招忍杖爲事潛奸主人之婦雖服其誣招不赴銅穴之罪何至於刃刺乎袖裏凶刀出給閔女刺殺情節納侤里中眞贜已露逃遁無術則直以常漢愚迷之心不揆前後只欲偸生乃以饋酒濃醉誘使誣服等語不成之說四年頑忍尙不輸情者萬萬痛惋另加嚴訊取服施法殺獄檢驗一時爲急而初九日致死十三日初檢十八日覆檢者極涉稽緩大關獄體且刺痕旣甚明的則覆檢實因以被人殺死懸錄者殊甚疎謬且奉迪之同推變辭雖不近理旣援引贊京夫妻又以許廷雲指證則事當一番質覆而不復盤詰仍無下落亦甚疎漏主同推官竝從重推考何如上曰依爲之出擧條頤之曰此鏡城府殺獄罪人金光春獄事也爭奪噪擾自是兒戲之例習有何可怒之端而厭其喧鬧不忍少憤罔念地勢之傾仄惟意信手而推擠迺使無知之幼穉終至踣跌而殞絶迹其心則雖異於鬪毆殺傷語其事則可謂殘忍而慘毒末又舁屍吊掛於碓幕假作自縊之狀而要爲掩跡之計前後所爲節節無狀如法償命獄理當然而第以屍親之招觀之積年同閈曾無纖芥之宿怨兒穉往來適見比隣之情好而矧玆十歲之兒尤豈有必殺之嫌藉使永太雖有渠輩爭餠之戲光春亦人也豈忍因此而有戕殺之擧乎只緣睡意方濃之際厭其喧聒之聲手勢所及披靡墜轉以至此境群兒竝顚安有愛憎於其間未料其死寧或有意於彼此永太之墜倒於斫刀之上適是不幸耳事出無妄罔知所措之狀可驗於其妻所云面無人色瞠目出言之招而舁其屍身掛項幕椽事雖凶巧意實驚怯卽此一款可知其本情之不出於故殺道臣傅輕之論職由於此而無論有心無心使此無病之兒結果於俄忽之頃光春亦已自服其罪犯則原情恕罪實無其路罪人金光春嚴刑取服之意分付道臣何如上曰殺死之獄皆欲原情則豈有償其死代其殺之人至於此獄無論卽日致命與傷處狼藉原其情萬萬非故犯道伯之論儘有意見金光春以過失殺律勘放而渠之生出可謂幸逭仍令道伯本律外各別嚴刑放送事分付可也出擧條頤之曰此安山郡殺獄罪人鄭時永獄事也吳唜乭之致命根因其妻之生前告官犯者之卽地逃走被打之狀生怯之情俱已綻露而惟其杖打足踢之㾗終不明的漢城三萬之供反覆不已且時永母之被打一節爲此獄之關捩而仍不究竟之故至有更査之命矣觀此査案則傷處更無著現證處勢同走坂一如前套別無剖析之端而至於時永母之元無被打時永丁寧納供則此一款更無疑慮一拳一踢亦皆殺人爲硬爲癊㾗著屍帳則時永之跨坐腹上以膝搗胸金三萬明白指告全身踞壓用膝搗胸有非偶然撞踢之比而及其行檢胸膛㾗損少無槪見其言不可信也又曰以四寸圍栗木杖打背打腹夫以如彼之物乘憤力打大可以折骨小可以肉綻而臍肚之靑黃微堅脊背之微浮柔軟初非髣髴於大杖狠打之㾗則其言又無可徵也若謂之內損則或以生前之嘔血便血或以死後之鼻口血汁援引法文作爲證案而此則生前死後俱無是焉亦不可謂之內損凡此三條俱無徵信則其所致命終難究得其贜案第念兩漢之爭鬨顚撲旣有證質而致命又在一夜之間一死一生推諉無所則不可以屍親所云纔喫一器夕飯證招所云兩人泥醉不省之說致疑於醉飽致死人命至重獄體至嚴罪人鄭時永依前訊推期於得情之意分付道臣何如上曰此獄事端多眩諸說各異外此可決者專在於時永母之被打被捽與否而更思之則渠旣以不被打捽納招則以何句端容擬於輕典乎依卿所奏因前同推而傷㾗不分明一款令道伯嚴飭推官俾各別出意見期於歸正之地可也出擧條頤之曰此振威縣殺獄罪人許坤獄事也許坤之直走一踢大益之一聲卽斃不待證質許坤亦已自服則獄情更無可疑而惟其項折一事乃是實因所在而未有外著之㾗又無參看之人始發於初檢者終不無疑晦故乃有此更査之命矣觀此査本則各人所供與前無異而第屍親則曰時値昏黑哀遑罔措之際負入房中頭貼人背出置機上衆共扶護故不見其項頸折否擔去各人則曰褁席覆衾已置機上故擔置其家旋卽還歸以此諸招想其光景則當日之不見項折容或無怪及夫行檢項頸之前傾後垂隨手搖搖始乃明見於擧屍翻轉之時者事勢似然且雖値盛暑一夜之間寧有腐爛違骨之理乎眞若腐爛違骨必當卽地散落有何傾垂搖搖之可論乎雖云醉飽所祟若無伊時之被踢何有卽地之遽殞也過飽致死旣無外著之形症足踢一款明有犯者之吐實獄理到此實無可原罪人許坤依前訊推期於輸款之意分付道臣何如上曰檢官之以醉飽起疑凶身之戲推與否竝姑捨是折項一款之㾗損不明最爲此獄之疑端更査之後疑信間別無可執之端烏在其申飭之本意也該道伯推考自後次同推別出意見反覆究覈期於決疑事嚴飭分付可也出擧條頤之曰此交河郡殺獄罪人安光益獄事也此獄一分之疑在於酒食醉飽而今觀査案二十日柳家葬役朴命福初不往赴之狀干證諸招同然一辭則醉飽一款都歸落空雖以九月同妻山禮招言之伊日命福來到其家時所饋者不過一盃酒一片餠云被打後設有嘔吐之事盃酒片餠豈足爲醉飽致命之證乎安光玉卽光益之四寸初欲以醉飽之說疑亂獄情及其行査也渠亦無辭可諉至曰柳家之營葬適値其日故前招中意謂命福必赴其役而飽酒食故果臆料納供而今則不敢質言云可知當初醉飽之說專屬虛謊且光益揮杵一打之狀至親安光玉切鄰尹度完兩次檢驗前後行査一直立證則光益之爲此獄正犯無容更議罪人安光益嚴加訊推期於得情之意分付道臣何如上曰醉飽一事可謂皮不存諸人供招旣如許則渠豈敢發明因前同推事分付可也出擧條頤之曰此公州牧殺獄罪人李老郞頭獄事也眞木槐杖屢次毒打頭破骨露死不踰日老郞頭自初吐實則今金之死於老郞頭不啻明白而惟其三次杖打六處傷㾗不無諸兄弟協力共驅之跡有此更査之命而到今看證全斗纔已爲作故其所憑覈只是屍親成女而只見老郞頭以眞木一打今金卽地顚仆則仍使龍己結縛又以槐杖更打頭部及脅肋近處而渠亦被打昏倒未詳幾番被打幾處致傷其同氣與從兄弟雖不無陽解陰助之慮而犯手之狀果不見之云老郞頭亦曰以眞木一打槐杖再打而方其時醉怒層激幾次毆打實未記憶云今金若能肆氣角勝則老郞頭兄弟或可助勢而一打便倒仍又結縛見其頭碎負送其家則想其光景似無共打之理云者道臣所論可謂的確元犯之旣盡輸款獄情更無疑晦杖數傷處之多少輕重不須較論而罪人老郞頭行凶情節別無更覈之端卽令考覆具格啓聞之意分付道臣何如上曰依爲之出擧條頤之曰此淸州牧殺獄罪人崔武長獄事也腎囊傷㾗雖係要害必死之處而長闊不合踢㾗金海中之立證終非常情而衣袴裂破不無合力加攻之跡故乃有特敎更査之命而觀此査案則金海中所云武長踢脅踢囊之說査庭面質之時海中一直說去少無屈意且武長所謂汝言如此將無奈何云者便是辭塞此獄終始惟渠兩漢而已一爲元犯一爲看證而對質之招勝負已判且死者生前之語武長蹴踢腎囊下腹甚痛云而其死在於三日之內則武長之爲元犯更無可疑踢㾗方圓雖是法文所在而腎囊本自虛柔大異於骨上硬堅肉理平胖之處故㾗無定體隨手闊狹恐不可以傷㾗之不方圓斷之以非踢武長依前嚴訊期於取服金海中之助勢倂力誠有其慮而旣無可質之公證且死者生時只擧武長不擧海中則究覈得情更無其路今於獄具之後不可勒毆於加攻之科姑爲參酌放送之意分付道臣何如上曰依爲之出擧條頤之曰此洪川縣殺獄罪人具時奉獄事也三人共鬪一人致命則覈其下手輕重定執元犯自是折獄之經法而兩囚推諉情節終未昭著諸臣讞獄意見亦有參差乃有此更査之命矣觀此道査囚供一反前說虛謊無倫竝與渠之先犯諉之無是事善生之踢打歸之捧租稅益肆老奸眩幻獄情大抵一獄肯綮都在於折項之出於誰手而已前後道査曹啓不啻屢次而其中甲辰査啓頗爲詳備獄情恐不踰此蓋時奉之執䯻打腮善生之再踢耳下不在於家內而的在於以同發辱出門之際則毋論時奉善生從背後犯手可以推知時奉方執䯻打腮矣善生更安有執髮之際以同旣仆地而氣絶矣善生亦豈有踢耳之理乎常漢愚悖之類或橫當他人之鬪毆之踢之者比比有之則善生之事非曰無理而原其情則事不關渠初豈有必殺之心以其光景默會事情則時奉發憤於其妻出立之說躡出門外從後執䯻打腮之際以同之項已屈抑而見折矣善生者不知其氣絶妄欲使氣或足以踢之或髮以捽之者容或無怪時奉執䯻之時善生之手何能容於頭上以同未仆之前善生之足何能及於耳下乎然則以同之死未必不在於時奉執䯻之時而獨在於善生踢耳之後伊時事情景光要不出此則善生之已酌決時奉之爲元犯揆以獄體未爲失當今於具獄十六年之後刑訊幾及三百次而善生旣已酌放則時奉實無掉脫之路且年過七十去鬼不遠而惟其圖生一念至死不改今番行査少無輸情之意必欲發明創出無前之語者老奸尤極痛惡依前同推期於取服事分付道臣何如上曰十六年滯繫三百次受刑目則渺聰則憒年則爲七十餘而同時被告之朴善生生出已久渠之至于今不生不滅於獄中在渠誠冤矣然其獄理則殺越分明渠之宥釋其路末由但思之大明律有八十以上十歲以下死罪奏聞取自上裁之文此足爲傍照之一端況成獄之初猶且區別久係之中尤合審恤具時奉依大明律勘放事分付可也出擧條頤之曰此京囚殺獄罪人金召史之獄事也同室之夫未聞被打各居之兄證質殺死死者之胎中血漏始自前月被打則在腰㾗損則著腹玉貞之當部發告始諱而終吐俱爲疑晦之事故有此更覈之命矣干連諸人屢度盤詰屍親正犯又爲訊覈則諸招一是前套別無現發之端而玉丹之胎動血漏其漸在於五月而六月之初因澣濯之役添病委臥已爲八日崔景復二今之招同然一辭且玉丹死後其姑其母竝與其子而渾室遘癘死亡相續玉貞之招亦甚丁寧而至於米力若知玉丹被杖而死則爲其夫者豈無憤冤之心而雖云回戀舊主贖身爲良之後舊主花妻何足關係屢次訊問一直含默乎玉貞母女之發告當部也初則不言末乃吐實雖由於米力告主之說權弘道挽執之故其弟之死果不由於金女之杖則豈以一時之破甕作拏毆人於殺變終始質言必欲報復乎兩說之終未歸一大是疑端且打在後腰㾗著臍腹似或由於其母其兄俱不參見只從玉丹臨死之言故如是相左而折獄之道實因爲主詞證次之證招雖或矛盾實因若能的確則當以實因歸重今此臍腹之㾗兩檢俱無差爽金女之杖的是打腹則謂之打枕者可知粧撰之說至於告主之說米力旣有言及於順今玉貞則米力終始牢諱專出爲主之心而玉貞再被刑訊終不變招實是同氣之至情獄理至此實無可原之端罪人金召史另加訊推期於取服何如上曰以四可殺四可疑判下者出於審愼之意無論打腰擊枕碎甕又無論被傷吃驚要之玉丹之死由於金女不可以玉貞米力供招之相左遽擬惟輕之典金召史自後日次別出意見各別嚴訊期於得情米力亦爲更訊取服可也出擧條頤之曰此京囚殺獄罪人河召史獄事也兒輩之越墻投石雖有撞破器皿之慮旣無所傷則呵責禁止可也而隔隣相居遽加詈辱已是惡習東根之辱說互答雖甚可駭實由於河女之先失其道而糞穢納口石塊破頭致令十八健兒殞絶於數時之間其憯毒之性悍悖之習可以推知渠雖喙長三尺更何有發明之道而惟其行凶之時其母在家而不及聞陳女出門而未參看之故自以爲證質無人足可以游辭掉脫遂以其母椎打之說東根自觸之語白地粧撰抵賴圖生者情狀極爲痛惋追趕東根走入陳女之家旣有家主之立證怒其辱說糞穢塗口之事渠亦不得掩諱則獨於頭顱孔穿血流如瀉其將屬之於何人乎雖非東根之歷歷指告實無推諉自脫之道罪人河召史更加嚴訊期於輸款何如上曰其心之出於必殺雖未可知執跡勘律惟有償命二字更於後日次別出意見以行凶情節之緣何如許箇箇嚴訊期於取服可也出擧條上曰江華府韓三昌事楊根郡鄭千己事更待判批平山府崔阿只事再明日更稟可也上曰兼春秋齎傳標信金虎門使之留門亨壽承命出傳頤之曰向來各道編配罪人處分時有同罪未蒙放之類抄出以聞之命矣臣取考徒流案則南陽充軍罪人梁繼元以內試射時用奸罪今番嚴棍二十度放送而同罪之姜潤正充軍於興陽獨未蒙放寶城林時遇和順李載元以假稱禁吏閭里作弊罪徒三年定配今番嚴刑一次放送而丹城權應福奉化金春光淸河金命得亦以假稱禁吏閭里作弊罪獨未蒙放開寧黃應晴玄風李和燮以私掘未至棺罪徒三年定配今番嚴刑一次放送而全義高彦瀛沃川卞日景永同李戒得亦以私掘未至棺罪獨未蒙放故敢此仰達矣上曰一體放送可也出擧條頤之曰殺獄文案事體重大恐不可但以擧條書下後日以該曹啓目書呈仍以擧條批答爲判付書頒何如上曰以卿意見論理啓稟可也頤之曰此等重案臣何敢以獨見論啓乎上曰顧今六官之長能事事者惟卿也予方恃卿卿何辭爲況見職卽先卿所以仰贊先朝者也在卿道理固當以先卿之事先朝者事予尤豈可辭遜爲哉命先退上曰不允批答更爲出給令玉堂入來堂后改製以進可也命退承史以次退出